РЕПУБЛИКА БЪЛГАРИЯ
В И С Ш    С Ъ Д Е Б Е Н    С Ъ В Е Т

ПРОТОКОЛ № 26

от дистанционното заседание чрез видеоконферентна връзка
на Комисия „Съдебна карта, натовареност и съдебна статистика”
към Съдийската колегия на Висшия съдебен съвет,
проведено на 10 декември 2021 г.

Днес, 10 декември 2021 г. от 09:30 часа се проведе дистанционно заседание чрез видеоконферентна връзка на Комисия „Съдебна карта, натовареност и съдебна статистика” към Съдийската колегия на Висшия съдебен съвет, в състав:

ПРЕДСЕДАТЕЛ:
ЗАМ.-ПРЕДСЕДАТЕЛ:
ЧЛЕНОВЕ:	ДАНИЕЛА МАРЧЕВА
АТАНАСКА ДИШЕВА
ДРАГОМИР КОЯДЖИКОВ 
БОЯН НОВАНСКИ	
От администрацията на Висшия съдебен съвет присъстват експертните сътрудници към комисията: Красимира Василева - началник отдел „ПОНД“ в дирекция  „Правна“.

Заседанието протече при следния дневен ред:

1. Проект на Правила за определяне и поставяне на Индекси на съдебните актове за резултатите от инстанционната проверка и от производствата за възобновяване по наказателни дела.
(Отложена с решение по протокол № 25/08.12.2021 г., т.1 на КСКНСС)

2. Доклад от Хр. Тодорова директор на дирекция „Международна дейност и протокол“ в АВСС относно необходимостта от предоставяне на отговори по уточняващи въпроси по Въпросника на ЕК за ефективност на правосъдието на Съвета на Европа (CEPEJ), цикъл 2020-2021 г.
(Отложена с решение по протокол № 25/08.12.2021 г., т.21 на КСКНСС)

По дневния ред: 

1. ОТНОСНО: Проект на Правила за определяне и поставяне на Индекси на съдебните актове за резултатите от инстанционната проверка и от производствата за възобновяване по наказателни дела.
(Отложена с решение по протокол № 25/08.12.2021 г., т.1 на КСКНСС)

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

Мотиви: 
Резултатите от постановените съдебени актове се отразяват посредством индекси. Поставянето на индексите е дейност имаща отношение към атестирането на съдиите, но тя служи и за целите на съдебната статистика.  Правилното отразяване на резултата от въззивната проверка е от значение за формиране на вярна преценка относно професионалната квалификация и умения на съдиите при атестацията и кариерното им развитие. 
Индексите са утвърдени с решение по протокол № 13 от 31.03.2009 г., по т.7.1, т.7.2 и т.7.3. на Комисия „Професионална квалификация, информационни технологии и статистика” (КПКИТС) на ВСС.
След обстоен анализ на постъпилите през 2012 г., 2013 г. и 2014 г. предложения от съдилищата, КПКИТС изготвя през 2015 г. нови индекси, съобразени с действащите ГПК, НПК и АПК, с които се цели да се преодолее нееднаквото третиране на подаваната отчетна информация. В тази връзка КПКИТС изготвя и Указания относно нанасянето на резултатите в таблиците, с цел еднаквото прилагане на правилата в страната. 
С решение по Протокол № 14 от 23.03.2015 г., т.13.2. на ВСС, изменено и допълнено с решение по Протокол №19 от 09.04.2015 на ВСС, т.10, новите индекси, заедно с Указанията са въведени, считано от 01.07.2015 г. 
	От приемането им през 2015 год. индексите и указанията за тяхното поставяне не са актуализирани, което ги прави не достатъчно прецизен към днешна дата инструмент за оценка на качеството на правораздавателната дейност на съдиите. Целта на която те служат обаче обосновава значението им, а това налага необходимостта от максимална точност и обективност.
Водена от това намерение, както и след иницииране от страна на административните ръководители на Софийски градски съд и Софийски районен съд за конкретна корекция на индексите за резултатите от инстанционната проверка на съдебните актове по граждански и търговски дела в районните и окръжните съдилища, КСКНСС предприе поредица от действия за изменение на индексите и указанията за тяхното поставяне. Първоначално поставената цел беше да се актуализират указанията, като се приведат в съответствие с действащото законодателство, да се отстранят съществуващи неясни и някои неточни указания, да се прецизира използваният правен език, както и да се отчетат добрите практики в съдилищата по индексиране на делата. Впоследствие се установи, че изменението ще доведе до коренно различно урегулиране на процеса по индексиране от съществуващото до момента, поради което беше прието да се изготви изцяло нов проект на правила.  
В хода на работа неколкократно бяха изисквани становища и предложения от съдилищата, бяха привлечени и трите постоянни работни групи по административни, наказателни дела и по граждански, търговски и фирмени дела към комисията, които съвместно констатираха необходимостта от основна промяна на индексите. 
Дискусионните въпроси бяха от кого да се поставя индексът с резултата от въззивната проверка и дали да се извършва контрол на поставените индекси, съответно от кого. Подложено на обсъждане беше кога да се поставя индексът– докато делото се намира в инстанцията, която е осъществила проверката или сред връщането му в съответна инстанция, чийто акт е бил предмет на проверката. Широко дискутирано бе дали да се отчитат резултатите от извън инстанционния контрол за отмяна на влезли в сила актове. Задълбочено разискване беше проведено по въпроса дали следва да бъде извършено унифициране на индексите от инстанционния контрол при различните видове дела и дали индексите за резултатите от инстанционната проверка да бъдат разделени по материя или по нива и т.н.
Работните групи приеха консолидирани решения по така описаните въпроси. Нов подход, например, представлява решението индексите за резултатите от инстанционната проверка на съдебните актове по граждански, наказателни и административни дела и указанията за тяхното поставяне да се обединят в един общ акт, с единна обща номерация и различна от досегашната, но обща титулна част. Подобно структуриране е коренно различаващо се от досегашното, съгласно което за всяко ниво бяха разработени отделни документи, съдържащи отделни индекси и указания за тяхното поставяне. Специфичен подход бе възприет по отношение на наказателните дела, за които се реши да се поставят индекси и за резултатите от производство по възобновяване, предвид специфичните основания за възобновяване. 
По отношение на гражданските и административните дела се възприе индексите да бъдат едни и същи, независимо от вида на крайния акт - решение, определение или разпореждане. За наказателните дела, те са разделени според вида на производството, без оглед вида на съдебния акт. В заключение, следва да се има предвид, че изброените примери са конкретни, но те не са изчерпателно изброени.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

1.1. Одобрява изготвения проект на Правила за определяне и поставяне на Индекси на съдебните актове за резултатите от инстанционната проверка и от производствата за възобновяване по наказателни дела, като приема същите да започнат да се прилагат от 01.01.2022 година.

1.2. Приема, че следва да бъдат обявени за загубили значението си Указанията за поставяне на Индекси за резултати от инстанционната проверка на съдебни актове по граждански, наказателни дела и административни дела в районните, административните, окръжните и военните съдилища, във военно-апелативния съд и апелативните съдилища, приети с решение по протокол № 14 от 23.03.2015 г., т.13.2. на ВСС, считано от 01.01.2022 година.

	1.3. Приема, че следва да бъдат извършени промени в статистическите форми за отчет за дейността на съдилищата в съответствие с Правилата за определяне и поставяне на Индекси на съдебните актове за резултатите от инстанционната проверка и от производствата за възобновяване по наказателни дела.
	
1.4. Внася проект на решение за приемане на Правила за определяне и поставяне на Индекси на съдебните актове за резултатите от инстанционната проверка и от производствата за възобновяване по наказателни дела, в заседание на Съдийската колегия на Висшия съдебен съвет, насрочено за 14.12.2021 г., като предлага на СК на ВСС да приеме следните решения:

ПРОЕКТ

СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

1. ПРИЕМА Правила за определяне и поставяне на Индекси на съдебните актове за резултатите от инстанционната проверка и от производствата за възобновяване по наказателни дела, считано от 01.01.2022 година.

2. ОБЯВЯВА за загубили значението си Указанията за поставяне на Индекси за резултати от инстанционната проверка на съдебни актове по граждански, наказателни дела и административни дела в районните, административните, окръжните и военните съдилища, във военно-апелативния съд и апелативните съдилища, приети с решение по протокол № 14 от 23.03.2015 г., т.13.2. на ВСС, считано от 01.01.2022 година.

3. ВЪЗЛАГА  на отдел „Статистически анализ и обработка на данни" в дирекция „Информационни технологии и съдебна статистика" в АВСС да извърши промени в статистическите форми за отчет на съдилищата, съобразно Правилата за определяне и поставяне на Индекси на съдебните актове за резултатите от инстанционната проверка и от производствата за възобновяване по наказателни дела.

4. ДА СЕ УВЕДОМЯТ административните ръководители на съдилищата за приетите решения по т.1, т.2 и т.3.  

5. Правилата за определяне и поставяне на Индекси на съдебните актове за резултатите от инстанционната проверка и от производствата за възобновяване по наказателни дела ДА СЕ ПУБЛИКУВАТ на интернет страницата на ВСС в раздел „Съдебна статистика, Регистри“, подраздел „Статистически форми за отчет“ и в раздел Комисия „Съдебна карта, натовареност и съдебна статистика" към СК на ВСС.  

2. Доклад от Хр. Тодорова директор на дирекция „Международна дейност и протокол“ в АВСС относно необходимостта от предоставяне на отговори по уточняващи въпроси по Въпросника на ЕК за ефективност на правосъдието на Съвета на Европа (CEPEJ), цикъл 2020-2021 г.
(Отложена с решение по протокол № 25/08.12.2021 г., т.21 на КСКНСС)

Поради служебна ангажираност на членове на комисията и съответно липса на кворум за продължаване на заседанието й, 

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

2.1. Отлага разглеждането на точката за следващото заседание на комисията.

ПРЕДСЕДАТЕЛ НА
КОМИСИЯ „СЪДЕБНА КАРТА,
НАТОВАРЕНОСТ И СЪДЕБНА 
СТАТИСТИКА“: / п /	

ДАНИЕЛА МАРЧЕВА